**PRIHODI DRŽAVNOG PRORAČUNA**

Prihodi državnog proračuna ostvareni u 2019. rezultat su pozitivnih makroekonomskih kretanja i cjelogodišnjeg učinka porezne reforme iz 2018., kao i daljnjim poreznim rasterećenjem koje je stupilo na snagu od siječnja 2019. godine.

Navedene izmjene odnose se prvenstveno na porezno rasterećenje u sustavu PDV-a i doprinosa, te sustavu trošarina. Glavna izmjena u sustavu PDV-a, s ciljem smanjenja regresivnog učinka ovog poreza na najosjetljiviju skupinu građana, odnosi se na smanjenu stopu PDV-a s 25% na 13% za žive životinje, svježe i rashlađeno meso, ribu, voće i povrće, jaja, dječje pelene, dok se svi lijekovi oporezuju stopom od 5%. Nadalje, izmjenama u sustavu posebnih poreza i trošarina od 2019. godine ostvaruje se povrat dijela plaćene trošarine na gorivo koje se koristi kod komercijalnog prijevoza roba kamionima određene nosivosti te za komercijalni prijevoz putnika. Vezano uz trošarine na duhanske proizvode, promijenjena je visina trošarina na cigarete u svrhu usklađivanja sa zahtjevima EU zakonodavstva, budući da je prosječna ponderirana maloprodajna cijena cigareta pala ispod 60 eura. U sustavu doprinosa ukinut je doprinos za obvezno osiguranje u slučaju nezaposlenosti od 1,7% i doprinos za zaštitu zdravlja na radu od 0,5%, uz istovremeno povećanje doprinosa za zdravstveno osiguranje s 15% na 16,5%. Time je umanjeno ukupno izdvajanje poduzetnika na plaću. U sustavu poreza na dohodak, proširen je razred za primjenu stope od 24% sa 17.500 kuna na 30.000 kuna. Porez na promet nekretnina smanjen je s 4% na 3%.

Ukupni prihodi državnog proračuna u 2019. godini ostvareni su u iznosu od139,9 milijardikuna. Navedeni prihodi su 1,6% veći od planiranih, dok u usporedbi s prethodnom godinom rastu za 8,1%.

*Tablica 1. Prihodi državnog proračuna u 2018. i 2019. godini*



**Prihodi poslovanja**

Prihodi poslovanja u 2019. godini ostvareni su u iznosu od 138,9 milijardi kuna i čine 99,2% ukupnih prihoda državnog proračuna. Međugodišnji rast prihoda poslovanja iznosi 7,8%. U strukturi ovih prihoda najznačajniju stavku čine porezni prihodi s udjelom od 59,6%, a slijede prihodi od doprinosa s udjelom od 17,4%, dok se preostali dio odnosi na pomoći, prihode od imovine, prihode od administrativnih pristojbi i prihode po posebnim propisima, prihode iz nadležnog proračuna i od HZZO-a temeljem ugovornih obveza, kazne te ostale prihode.

***Porezni prihodi*** tijekom 2019. godine prikupljeni su u iznosu od 82,7 milijardi kuna čime su zabilježili međugodišnje povećanje od 6%. U odnosu na planirane, ovi su prihodi ostvareni za 1,4% više.

***Prihod od poreza na dobit***

Prihod od poreza na dobit u 2019. godini ostvaren je u iznosu od 9,3 milijarde kuna, čime je zabilježeno međugodišnje povećanje po osnovi ovog poreza za 9,6%.

Prikupljeni prihod od poreza na dobit rezultat je poslovanja poduzeća tijekom 2018., budući da se porez na dobit uplaćuje prema poslovnim rezultatima poduzeća u prethodnoj godini.

***Prihod od poreza na dodanu vrijednost***

Tijekom 2019. godine prihod od poreza na dodanu vrijednost ostvaren je u iznosu od 54,9 milijardi kuna, što je povećanje za 6,5% u odnosu na prethodnu godinu. Prikupljeni prihodi od PDV-a rezultat su povećanja osobne potrošnje uslijed rasta raspoloživog dohotka stanovništva, potpomognuto povoljnim kretanjima na tržištu rada te uspješnom turističkom sezonom. Iako su u sustavu poreza na dodanu vrijednost, od početka 2019. u primjeni ranije navedena porezna rasterećenja (smanjena stopa PDV-a s na 13% odnosno na 5% za pojedine proizvode), prihodi od poreza na dodanu vrijednost na međugodišnjoj razini zabilježili su visoku stopu rasta.

*Grafikon 1. Kretanje prihoda od poreza na dodanu vrijednost u 2018. i 2019.*

**

***Porez na promet***

Prihod od poreza na promet u 2019. godini ostvaren je u iznosu od 2,4 milijuna kuna, što je dvostruko manje nego li prethodne godine. Naime, od 2018. godine ukinut je porez na stjecanje rabljenih motornih vozila te je isti zamijenjen upravnim pristojbama koje se naplaćuju kod stjecanja rabljenih vozila. Iznos koji je ostvaren na stavci poreza na promet, odnosi se na naplatu dugovanja po osnovi poreza na stjecanje rabljenih motornih vozila.

***Prihod od posebnih poreza i trošarina***

Ukupni prihodi od posebnih poreza i trošarina u 2019. godini ostvareni su u iznosu od 16,3 milijarde kuna ili 2,5% više na međugodišnjoj razini odnosno 0,4% više od plana. Tijekom godine ovi prihodi su bili određeni kretanjem isporučenih količina trošarinskih roba te učinkom poreznih izmjena.

Najznačajniji prihod u ukupnim trošarinama jest prihod od trošarina na energente i električnu energiju s udjelom od 53,9%, a ostvaren je u iznosu od 8,8 milijardi kuna. Na međugodišnjoj razini raste za 1,6%, a njegovo ostvarenje rezultat je povećane potrošnje energenata. Početkom 2019. godine uveden je povrat dijela plaćene trošarine na energente (dizelsko gorivo) koji se koriste kao pogonsko gorivo za komercijalni prijevoz robe kamionima od najmanje 7,5 bruto tona nosivosti, te prijevoz autobusima. Cilj je u najvećoj mjeri isključiti utjecaj trošarine na energente u procesu distribucije i dobave robe te prijevoza putnika, odnosno smanjenje troškova prijevoznika. Usprkos poreznom rasterećenju, tijekom 2019. trošarine na energente i električnu energiju kao najvažniji trošarinski prihod, bilježe rast, a osnovni razlog tome jest dobra turistička sezona.

Drugi po važnosti u ukupnim trošarinama jest prihod od trošarina na duhanske proizvode koji je tijekom 2019. godine ostvaren u iznosu od 5,1 milijardu kuna i bilježi međugodišnje povećanje od 6,3%. Ovaj trošarinski prihod ujedno je dao i najveći doprinos ukupnom rastu trošarina. U studenom 2018. godine izmijenjena je visina trošarina na duhanske proizvode, budući da je prosječna ponderirana maloprodajna cijena cigareta pala ispod 60 eura.

Poseban porez na osobne automobile, ostala motorna vozila, plovila i zrakoplove u 2019. godini ostvaren je u iznosu od 1,2 milijarde kuna čime se zadržao na prošlogodišnjoj razini.

Prihod od trošarina na pivo na međugodišnjoj razini smanjen je za 5,7%, prihod od trošarina na alkohol i alkoholna pića za 1,2%, poseban porez na bezalkoholna pića 3,3% dok prihod od posebnog poreza na kavu raste za 2,3%.

*Tablica 2. Posebni porezi i trošarine u 2018. i 2019. godini*



***Prihod od ostalih poreza na robu i usluge***

U 2019. godini prihod od ostalih poreza na robu i usluge ostvaren je u iznosu od 429,1 milijun kuna, što je na međugodišnjoj razini rast od 6,7%. Ovu skupinu poreznih prihoda čine prihodi od poreza na osiguranje od automobilske odgovornosti i kasko osiguranja.

***Porez na dobitke od igara na sreću i ostali porezi od igara na sreću, te naknade za priređivanje igara na sreću***

Prihod od poreza na dobitke od igara na sreću i ostali porezi od igara na sreću u 2019. godini iznose 373,9 milijuna kuna, što je na međugodišnjoj razini povećanje od 6,9% te je za 2,8% više od planiranog iznosa. U isto vrijeme, prihodi od naknada za priređivanje igara na sreću iznose 1,1 milijardu kuna i ostvareni su za 13,8% više nego prethodne godine, dok je u odnosu na planirani iznos ovaj prihod ostvaren za 5,4% više.

***Porez na međunarodnu trgovinu***

Prihod od poreza na međunarodnu trgovinu u 2019. godini ostvaren je u iznosu od 360,5 milijuna kuna, što je povećanje od 3,1% u odnosu na 2018. godinu.

***Prihodi od doprinosa***

U 2019. godini prihodi od doprinosa iznose 24,1 milijardu kuna, što je na međugodišnjoj razini smanjenje od 3,1%. Prikupljeni prihodi od doprinosa kreću se sukladno kretanjima na tržištu rada te je njihov rast rezultat rasta plaća i zaposlenosti tijekom 2019. godine kao i provedene porezne reforme. Naime, poreznom reformom ukinuti su doprinosi za zapošljavanje i zaštitu na radu, a povećan doprinos za zdravstveno osiguranje, koji je prihod proračuna Hrvatskog zavoda za zdravstveno osiguranje, a sve u cilju daljnjeg rasterećenja cijene rada, pojednostavljenja sustava doprinosa te administrativnog rasterećenja poreznih obveznika. Ukupno opterećenje plaće doprinosima smanjeno je s 37,2% na 36,5%.

Prihod od doprinosa za mirovinsko osiguranje ostvaren je u iznosu od 23,9 milijardi kuna, a na međugodišnjoj razini raste za 5%. Prihod od doprinosa za zapošljavanje iznosio je 217,2 milijuna kuna i to temeljem uplata uglavnom ostvarenih u siječnju 2019. godine na osnovu isplate plaća i doprinosa za prosinac prethodne godine.

*Tablica 3. Doprinosi u 2018. i 2019. godini*



***Prihodi od pomoći***

Prihodi od pomoći se najvećim dijelom odnose na korištenje sredstava iz fondova EU. Ukupni prihodi od pomoći u 2019. godini iznose 14,8 milijardi kuna, što je za 38,1% više u odnosu na prethodnu godinu. Od tog iznosa najveći dio, odnosno 95%, čine pomoći od međunarodnih organizacija te institucija i tijela EU koji na međugodišnjoj razini rastu za 41%, a izravno su vezani uz projekte financirane iz fondova EU te izravna plaćanja u poljoprivredi. Takvo ostvarenje pokazuje značajan napredak u iskorištenosti sredstava iz EU fondova.

Ostali prihodi od pomoći odnose se na pomoći od inozemnih vlada, pomoći od ostalih subjekata unutar općeg proračuna, pomoći proračunskim korisnicima iz proračuna koji im nije nadležan, pomoći iz državnog proračuna temeljem prijenosa EU sredstava te prijenosi između proračunskih korisnika istog proračuna.

***Prihodi od imovine***

Prihodi od imovine u 2019. godini ostvareni su u iznosu od 2,8 milijardi kuna, a sastoje se od prihoda od financijske imovine, prihoda od nefinancijske imovine, prihoda od kamata na dane zajmove te prihoda od kamata na dane zajmove po protestiranim jamstvima. Međugodišnji rast prihoda od imovine iznosi 23,1%, dok su u odnosu na planirane vrijednosti ovi prihodi ostvareni za 19,7% više.

Prihode od financijske imovine čine prihodi od kamata (po vrijednosnim papirima, na oročena sredstva i depozite po viđenju te zateznih kamata), prihodi od dobiti trgovačkih društava, kreditnih i ostalih financijskih organizacija, prihodi od dividendi te ostali prihodi od financijske imovine. Ovi prihodi u 2019. godini iznose 1,6 milijardi kuna, a u odnosu na prethodnu godinu rastu za 38,1%.

Prihodi od dividendi i dobiti banaka i poduzeća u vlasništvu države ostvareni su u iznosu od 1,1 milijarde kuna, pri čemu su najveći iznos po osnovi dobiti uplatili Hrvatska elektroprivreda d.d., Zagreb i to 212,4 milijuna kuna te Zračna luka Split 41,4 milijuna kuna. Najveći prihod po osnovi dividendi uplaćen je od INA-e i to u iznosu od 560,4 milijuna kuna.

Prihode od nefinancijske imovine čine prihodi od koncesija, iznajmljivanja i zakupa imovine, naknada za korištenje nefinancijske imovine te ostalih prihoda od nefinancijske imovine. Prihodi od nefinancijske imovine u 2019. godini iznose 816 milijuna kuna i smanjuju se za čak 24,9% na međugodišnjoj razini. Osnovni razlog ovakvog smanjenja jest pad prihoda od koncesija i to zbog smanjenja prihoda od naknada za uporabu radiofrkvencijskog spektra te naknade za uporabu nefinancijske imovine.

Prihod od kamata na dane zajmove u 2019. godini iznosi 334,4 milijuna kuna te je značajno veći nego u prethodnim godinama. Razlog tome je prihod koji su, u iznosu od 319,9 milijuna kuna, Hrvatske autoceste, Autocesta Rijeka - Zagreb i Hrvatske ceste uplatile u državni proračun, a po osnovi Ugovora s Ministarstvom financija vezano uz financijsko restrukturiranje cestarskih društava odnosno refinanciranja njihovih obveza temeljem izdane obveznice.

Tijekom 2019. ostvareni su i prihodi od kamata na dane zajmove po protestiranim jamstvima u iznosu od 53,7 milijuna kuna.

*Tablica 4. Prihodi od imovine u 2018. i 2019. godini*



***Prihodi od upravnih i administrativnih pristojbi, pristojbi po posebnim propisima i naknada***

Prihodi od upravnih i administrativnih pristojbi, pristojbi po posebnim propisima i naknada u 2019. godini ostvareni su u iznosu od 4,8 milijardi kuna, što čini međugodišnji rast od 4,9%. Pritom, prihodi od upravnih i administrativnih pristojbi iznose 715,2 milijuna kuna i na međugodišnjoj razini rastu za 6,1%, a uključuju i prethodno spomenute upravne pristojbe koje se naplaćuju kod stjecanja rabljenih vozila. Prihodi po posebnim propisima, koji se većim dijelom odnose na namjenske prihode u sustavu znanosti i kod drugih proračunskih korisnika, iznose 4 milijarde kuna, što je 4,6% više u odnosu na 2018. godinu.

***Prihodi od prodaje proizvoda i roba te pruženih usluga i prihodi od donacija***

Prihodi od prodaje proizvoda i roba te pruženih usluga te prihodi od donacija namjenski su prihodi proračunskih korisnika, a tijekom 2019. godine ostvareni su u iznosu od 1,3 milijarde kuna te se na međugodišnjoj razini smanjuju za 1,7%. Pritom su prihodi od vlastite djelatnosti proračunskih korisnika u 2019. godini iznosili 1,1 milijardu kuna, dok su prihodi od donacija ostvareni u iznosu od 166 milijuna kuna.

***Prihodi od HZZO-a temeljem ugovornih obveza***

Prihodi od HZZO-a temeljem ugovornih obveza, a koji se odnose na prihode državnih bolničkih ustanova, u 2019. godini iznose 7,7 milijardi kuna te su ostvareni 8,3% više od planiranih. Na međugodišnjoj razini ova kategorija prihoda bilježi rast od 19,1% u odnosu na 2018. godinu.

***Prihodi od kazni, upravnih mjera i ostali prihodi***

Prihodi od kazni, upravnih mjera i ostali prihodi tijekom 2019. godine prikupljeni su u iznosu od 632,5 milijuna kuna, što čini međugodišnji rast od 14,7%. Prihodi od kazni ostvareni su najviše od kazni za prekršaje u prometu, dok se preostali dio odnosi na kazne u poreznim, carinskim i deviznim prekršajima, kazne za privredne prijestupe te druge upravne mjere.

*Tablica 5. Prihodi od upravnih i administrativnih pristojbi, pristojbi po posebnim propisima i naknada te ostali prihodi u 2018. i 2019. godini*



**Prihodi od prodaje nefinancijske imovine**

Prihodi od prodaje nefinancijske imovine tijekom 2019. godine ostvareni su u iznosu od 1,1 milijardu kuna, a sastoje se od prihoda od prodaje neproizvedene i proizvedene dugotrajne imovine te prihoda od prodaje proizvedene kratkotrajne imovine (zaliha). Ovi prihodi na međugodišnjoj osnovi rastu za 77,1%. U njihovoj strukturi, najveći dio odnosi se na prihode od prodaje proizvedene dugotrajne imovine, odnosno građevinskih objekata, postrojenja i opreme te prijevoznih sredstava, a koji iznose 647,4 milijuna kuna. Slijede prihodi od prodaje zaliha u iznosu od 308,7 milijuna kuna te prihodi od prodaje neproizvedene imovine, odnosno zemljišta, u iznosu od 106,6 milijuna kuna. Značajan rast prihoda od prodaje nefinancijske imovine ukazuje na pozitivnu praksu prodaje državne imovine koja je najvećim dijelom bila izvan uporabe.

*Tablica 6. Prihodi od prodaje nefinancijske imovine u 2018. i 2019. godini*



**RASHODI DRŽAVNOG PRORAČUNA**

Ukupni rashodi Državnog proračuna Republike Hrvatske za 2019. godinu planirani su u iznosu od 139,0 milijardi kuna, od čega rashodi poslovanja 134,5 milijardi kuna, a rashodi za nabavu nefinancijske imovine 4,5 milijardi kuna.

*Tablica 7. Kretanje rashoda u 2018. i 2019. godini*



Izvršenje ukupnih rashoda državnog proračuna u 2019. godini iznosi 139,9 milijardi kuna što čini 100,6% planiranih rashoda za 2019. godinu. Rashodi poslovanja izvršeni su u iznosu od 135,9 milijardi kuna odnosno 101,0% planiranih rashoda poslovanja, dok su rashodi za nabavu nefinancijske imovine izvršeni u iznosu od 4,0 milijarde kuna odnosno 89,7% plana.

Ukupni rashodi državnog proračuna u 2019. godini veći su u odnosu na 2018. godinu za 10,3 milijarde kuna ili 7,9%. Povećanja su ostvarena na rashodima za mirovine i mirovinska primanja prvenstveno radi usklađivanja mirovina ostvarenih prema općim i posebnim propisima u 2019. godini i prenesenog učinka usklađivanja mirovina iz 2018. godine. Povećani su rashodi za zaposlene radi primjene uvećane osnovice za obračun plaće državnih službenika i namještenika te osnovice za obračun plaće u javnim službama. Nadalje, u 2019. godini rashodi financirani iz fondova Europske unije izvršeni su u iznosu od 13,3 milijarde kuna što je u odnosu na 2018. godinu više za 3,4 milijarde kuna ili 35,1%.

# Rashodi po ekonomskoj klasifikaciji

**Rashodi poslovanja**

Rashodi poslovanja u 2019. godini izvršeni su u iznosu od 135,9 milijardi kuna. U strukturi najveći udio od 36,3% čine naknade građanima i kućanstvima na temelju osiguranja i druge naknade, a slijede rashodi za zaposlene s udjelom od 21,8% te pomoći dane u inozemstvo i unutar opće države s udjelom od 11,8%.

*Grafikon 2. Struktura izvršenja rashoda poslovanja 2019. po skupinama rashoda ekonomske klasifikacije*

*Tablica 8. Rashodi poslovanja u 2018. i 2019. godini*



**Rashodi za zaposlene**

Rashodi za zaposlene u 2019. godini izvršeni su u iznosu od 29,6 milijardi kuna što predstavlja 99,9% planiranih rashoda za zaposlene. U odnosu na isto razdoblje prethodne godine veći su za 5,3% odnosno 1,5 milijardi kuna, što je prvenstveno rezultat povećanja osnovice za izračun plaća za državne službenike i namještenike te osnovice za plaće u javnim službama temeljem Dodatka I. Kolektivnom ugovoru za državne službenike i namještenike (Narodne novine, broj 2/19) i Sporazuma o osnovici za izračun plaće u javnim službama (Narodne novine, broj 2/19). Osnovice za plaće uvećane su za 3% od 1. siječnja 2019. godine s primjenom od veljače 2019. godine te za 2% od 1. rujna 2019. godine s primjenom od listopada 2019. godine.

Povećanje rashoda za zaposlene u 2019. godini u odnosu prethodnu godinu, rezultat je i cjelogodišnje primjene:

* *Kolektivnog ugovora za djelatnost zdravstva i zdravstvenog osiguranja* (Narodne novine broj 29/18) koji se primjenjuje od 1. ožujka 2018. godine,
* *Granskog kolektivnog ugovora za zaposlenike u ustanovama kulture koji se financiraju iz državnog proračuna* (Narodne novine, broj 46/18)koji se primjenjuje od 27. travnja 2018. godine,
* *Kolektivnog ugovora za zaposlenike u osnovnoškolskim ustanovama* (Narodne novine, broj 51/18) koji se primjenjuje od 1. svibnja 2018. godine,
* *Kolektivnog ugovora za zaposlenike u srednjoškolskim ustanovama* (Narodne novine, broj 51/18) koji se primjenjuje od 1. svibnja 2018. godine i
* *Kolektivnog ugovora za djelatnost socijalne skrbi* (Narodne novine, broj 61/18) koji se primjenjuje od 1. lipnja 2018. godine te sljedećih uredbi:
* *Uredbe o izmjenama Uredbe o plaćama policijskih služ*benika koja je na snazi od 21.

srpnja 2018. godine (Narodne novine, broj 66/18),

* *Uredbe o izmjenama i dopunama Uredbe o plaćama, dodacima i naknadama u službi*

*vanjskih poslova* koja je na snazi od 1. lipnja 2018. godine te 1. ožujka 2019. godine (Narodne novine, broj 48/18 i 15/19) i

* *Uredbe o izmjeni Uredbe o nazivima radnih mjesta i koeficijentima složenosti poslova u javnim službama* koja je na snazi od 5. srpnja 2018. godine, a kojim su povećani koeficijenti u ustanovama socijalne skrbi (Narodne novine, broj 57/18).

Rashodi za zaposlene u 2019. godini financirani iz fondova Europske unije izvršeni su u iznosu od 369,1 milijuna kuna što je u odnosu na isto razdoblje prethodne godine povećanje za 93,4 milijuna kuna.

**Materijalni rashodi**

Materijalni rashodi izvršeni su u iznosu od 14,7 milijardi kuna što predstavlja 101,0% planiranih sredstava. U odnosu na izvršenje 2018. veći su za 11,9% odnosno 1,6 milijardi kuna. Povećanje izvršenja rashoda na ovoj skupini rashoda u 2019. godini rezultat je povećanog izvršenja materijalnih rashoda od strane bolničkih zdravstvenih ustanova u vlasništvu Republike Hrvatske u iznosu od 712,9 milijuna kuna te metodološke promjene u praćenju programskog financiranja javnih visokih učilišta i javnih znanstvenih instituta (u 2019. godini rashodi za programsko financiranje javnih visokih učilišta i javnih znanstvenih instituta su evidentirani u okviru materijalnih rashoda, dok su u 2018. godini evidentirani u okviru skupine rashoda 37 Naknade građanima i kućanstvima na temelju osiguranja i druge naknade).

U strukturi materijalnih rashoda *Naknade troškova zaposlenima* izvršene su u iznosu od 1,5 milijardi kuna što je povećanje u iznosu od 114,5 milijuna kuna odnosno 8,4% u odnosu na isto razdoblje prethodne godine na što je, između ostalog, utjecalo povećanje iznosa dnevnica za službena putovanja u zemlji.

*Rashodi za materijal i energiju* ostvareni su u iznosu 5,6 milijardi kuna što predstavlja povećanje u iznosu od 740,3 milijuna kuna u odnosu na prethodnu godinu ili 15,1%. U okviru ovih rashoda iznos od 3,1 milijardu kuna odnosi se na rashode za lijekove te pomoćni i sanitetski materijal čije je izvršenje uvećano za 610,9 milijuna kuna u odnosu na prethodnu godinu.

*Rashodi za usluge* ostvareni su u iznosu od 6,6 milijardi kuna što predstavlja 95,3% planiranih rashoda za usluge u 2019. godini. U odnosu na izvršenje 2018. godine veći su za 13,1% odnosno 766,9 milijuna kuna. Najveće povećanje evidentirano je na uslugama tekućeg i investicijskog održavanja, intelektualnim i osobnim uslugama te ostalim uslugama.

*Ostali nespomenuti rashodi poslovanja* izvršeni u iznosu od 846,0 milijuna kuna ili 98,4% planiranih rashoda na ovoj poziciji, a u odnosu na prethodnu godinu umanjeni su za 74,5 milijuna kuna.

Od ukupno izvršenih materijalnih rashoda u 2019. godini, iz fondova Europske unije financirano je 801,5 milijuna kuna što je 245,8 milijuna kuna više u odnosu na izvršenje prethodne godine ili 44,2%.

**Financijski rashodi**

Financijski rashodi u 2019. godini izvršeni su u iznosu od 10,9 milijardi kuna što predstavlja 118,9% planiranih rashoda.

Najveći udio u financijskim rashodima od 80,5% čine rashodi za kamate koje su u 2019. godini izvršeni u iznosu od 8,8 milijardi kuna što je za 50,1 milijun kuna manje u odnosu na prethodnu godinu. Od ukupnog iznosa rashoda za kamate, rashodi za kamate na izdane vrijednosne papire izvršeni su u iznosu od 8,1 milijardu kuna, a rashodi za kamate na primljene kredite i zajmove izvršene su u iznosu od 624,3 milijuna kuna.

U ukupnom iznosu izvršenih financijskih rashoda u 2019. godini uključene su i negativne tečajne razlike nastale uslijed primjene valutne klauzule na obveznici izdanoj u studenom 2009. godine u iznosu od 1,5 milijardi USD, a iskupljenoj u studenom 2019. godine.

**Subvencije**

Rashodi za subvencije izvršeni su u iznosu 7,2 milijarde kuna što predstavlja 100,5% plana. U odnosu na 2018. godinu veći su za 557,8 milijuna kuna odnosno 8,4%.

Najznačajniji iznos od 4,0 milijarde kuna odnosi se na izvršenje **rashoda za subvencije u poljoprivredi** i to za izravna plaćanja u poljoprivredi i mjere uređenja tržišta poljoprivrednih proizvoda te za mjere ruralnog razvoja, od čega:

* *za izravna plaćanja u poljoprivredi i mjere uređenja tržišta poljoprivrednih proizvoda* utrošeno je 3,1 milijarda kuna, što je za 133,4 milijuna kuna više u odnosu na prethodnu godinu. Od ukupnog izvršenog iznosa za izravna plaćanja u poljoprivredi i mjere uređenja tržišta poljoprivrednih proizvoda, 2,3 milijarde kuna izvršeno je iz sredstava Europske unije što je povećanje za 320,6 milijuna kuna u odnosu na prethodnu godinu.
* *za mjere ruralnog razvoja* utrošeno je 759,1 milijun kuna, od čega 694,7 milijuna kuna iz sredstava Europske unije. Sredstva koja se izdvajaju za mjere ruralnog razvoja uvećana su za 76,6 milijuna kuna u odnosu na 2018. godinu.

**Subvencije u resoru Ministarstva mora, prometa i infrastrukture** isplaćene su u iznosu od 1,9 milijardi kuna što je 99,7% planiranih sredstava i to za:

* poticanje željezničkog i pomorskog putničkog prometa 765,1 milijun kuna,
* provedbu ugovora o koncesijama (Bina-Istra, autoceste Zagreb - Macelj i Rijeka - Zagreb) 442,4 milijuna kuna,
* upravljanje, organizaciju i regulaciju željezničkog prometa 445,0 milijuna kuna,
* očuvanje prometne povezanosti regija (domaći linijski zračni prijevoz) 99,8 milijuna kuna.

Navedene subvencije financiraju se isključivo iz nacionalnih izvora financiranja.

**Subvencije dodijeljene u resoru Ministarstva rada i mirovinskog sustava** u 2019. godini iznose 730,8 milijuna kuna što je za 165,6 milijuna kuna odnosno 29,3% više u odnosu na izvršenje 2018. godine. Najveći iznos rashoda za subvencije od 714,1 milijun kuna izvršava se u okviru Hrvatskog zavoda za zapošljavanje kroz program Aktivna politika tržišta rada i to za aktivnost Aktivna politika zapošljavanja i tekući projekt OP Učinkoviti ljudski potencijali 2014.-2020. Za subvencije koje se financiraju u okviru aktivnosti Aktivna politika zapošljavanja, a koje se odnose na potpore poslodavcima za zapošljavanje, samozapošljavanje, usavršavanje i očuvanje radnih mjesta i sl. u 2019. godini izdvojeno je 113,1 milijun kuna. U okviru tekućeg projekta OP Učinkoviti ljudski potencijali 2014.-2020. provode se podprojekti Podrška samozapošljavanju, Potpore za zapošljavanje teže zapošljivih skupina i edukacija nezaposlenih osoba, Provedba mjera aktivne politike zapošljavanja za mlade i sl. i za navedene svrhe izdvojeno je 600,1 milijun kuna subvencija, odnosno 232,9 milijuna kuna više u odnosu na 2018. godinu.

Program Aktivna politika tržišta rada, osim na ovoj skupini rashoda, izvršava se i na ostalim skupinama rashoda te je za cijeli Program Aktivna politika tržišta rada unutar resora Ministarstva rada i mirovinskog sustava u 2019. godini izdvojeno 1,6 milijardi kuna, od čega je iznos od 794,9 milijuna kuna financiran sredstvima Europske unije, dok je iz nacionalnih sredstava isplaćeno 769,8 milijuna kuna.

**Subvencije u sektoru gospodarstva i poduzetništva** izvršene su u iznosu od 145,2 milijuna kuna, od čega se najznačajniji iznos odnosi na provedbu mjera za poticanje ulaganja i mjere za poticanje istraživanja, razvoja i inovacija. Od navedenog iznosa, 73,1 milijun kuna financirano je sredstvima Europske unije što je za 11,9 milijuna kuna više u odnosu na prethodnu godinu.

Nadalje, u 2019. godini izdvojen je iznos od 100,0 milijuna kuna za Croatia Airlines d.d. temeljem Odluke Vlade Republike Hrvatske za prvi dio predujma potrebnog za osiguranje nužne stabilizacije poslovanja prije provedbe procesa povećanja kapitala društva od strane Republike Hrvatske i drugih zainteresiranih investitora.

Od ukupno izvršenih 7,2 milijarde kuna rashoda za subvencije u 2019. godini, iz sredstava Europske unije financirano je 3,7 milijardi kuna rashoda za subvencije što je 22,5% više u odnosu na izvršenje prethodne godine.

**Pomoći dane u inozemstvo i unutar općeg proračuna**

Pomoći dane u inozemstvo i unutar općeg proračuna u 2019. izvršene su u iznosu od 16,1 milijardu kuna odnosno 99,7% planiranih sredstava, a u usporedbi s prethodnom godinom povećane su za 803,3 milijuna kuna odnosno 5,3%.

Najznačajniji iznos od 3,8 milijardi kuna odnosi se na doprinos Republike Hrvatske proračunu Europske unije, što je u odnosu na prethodnu godinu povećanje od 488,2 milijuna kuna.

Za naknadu u cijeni goriva za Hrvatske ceste izdvojeno je 2,0 milijarde kuna, dok je za potporu županijskim upravama za ceste za održavanje, rekonstrukciju i građenje županijskih i lokalnih cesta doznačen iznos od 35,5 milijuna kuna.

Za transfer proračunskih sredstava Hrvatskom zavodu za zdravstveno osiguranje izdvojeno je ukupno 2,6 milijardi kuna, što je u odnosu na 2018. smanjenje od 500,0 milijuna kuna ili 16,1%. Razlog smanjena sredstava je ostvarivanje većih prihoda Hrvatskog zavoda za zdravstveno osiguranje uslijed promjena u sustavu doprinosa. Naime, Izmjenama i dopunama Zakona o doprinosima (Narodne novine, broj 106/18) doprinos za zdravstveno osiguranje povećan je na 16,5%, uz istovremeno ukidanje doprinosa za obvezno osiguranje u slučaju nezaposlenosti od 1,7% i doprinosa za zaštitu na radu od 0,5%. Prema podacima iz Izvještaja o izvršenju financijskog plana Hrvatskog zavoda za zdravstveno osiguranje za 2019. godinu, prihodi od doprinosa za zdravstveno osiguranje ostvareni su za 2,3 milijarde kuna više u odnosu na 2018. godinu.

U 2019. godini Ministarstvo zdravstva je, s ciljem rješavanja problema vezano uz dospjele nepodmirene obveze u sektoru zdravstva, isplatilo iznos od 152,6 milijuna kuna od čega:

* 35,0 milijuna kuna namjenske pomoći županijama, temeljem Zakona o izvršavanju Državnog proračuna Republike Hrvatske za 2019. godinu, za podmirivanje dijela dospjelih obveza bolničkih zdravstvenih ustanova u vlasništvu županija prema dobavljačima lijekova, potrošnog i ugradbenog medicinskog materijala i
* 117,6 milijuna kuna za bolničke zdravstvene ustanove kojima je osnivač Republika Hrvatska temeljem Odluka Vlade Republike Hrvatske za podmirivanje dijela njihovih dospjelih obveza prema dobavljačima lijekova, potrošnog i ugradbenog medicinskog materijala.

Za dodatna sredstva izravnanja za decentralizirane funkcije izdvojeno je 1,6 milijardi kuna.

Za pomoći lokalnoj i područnoj (regionalnoj) samoupravi izdvojeno je 82,1 milijun kuna. Sukladno Zakonu o financiranju jedinica lokalne i područne (regionalne) samouprave, jedinicama lokalne i područne (regionalne) samouprave su se tijekom 2018. godine iz državnog proračuna isplaćivale pomoći u visini razlike između zbroja prihoda od poreza na dohodak i prireza ostvarenih u 2017. godini i prihoda od pomoći koji su u 2017. godini ostvareni u skladu s odredbama Zakona o izvršavanju Državnog proračuna Republike Hrvatske za 2017. godinu te prihoda od poreza na dohodak i prireza koji su ostvareni tijekom 2018. godine. Također, sukladno Zakonu o financiranju jedinica lokalne i područne (regionalne) samouprave, u 2019. godini su jedinicama lokalne i područne (regionalne) samouprave isplaćene pomoći u istoj visini kao i u 2018. godini.

U 2019. godini je za sufinanciranje nastavnih materijala i opreme za učenike osnovnih i srednjih škola te za javni međumjesni prijevoz za učenike izdvojeno ukupno 438,4 milijuna kuna.

Rashodi za pomoći dane u inozemstvo i unutar općeg proračuna financirani iz fondova Europske unije u 2019. godini izvršeni su u iznosu od 3,6 milijardi kuna. Najznačajnija sredstva izdvojena su za:

* programe gospodarenja otpadom i razvoja sustava javne odvodnje i zaštite voda i mora (vodokomunalni projekti, projekti obrane od poplava, projekt reciklažna dvorišta) iz resora Ministarstva zaštite okoliša i energetike 791,8 milijuna kuna,
* projekt cestovne povezanosti s južnom Dalmacijom 428,0 milijuna kuna,
* program ruralnog razvoja 370,1 milijun kuna,
* projekte energetske obnove zgrada 326,5 milijuna kuna,
* jačanje konkurentnosti gospodarstva poticanjem investicija i učinkovitim korištenjem EU sredstava (razvoj poslovne infrastrukture, razvoj infrastrukture poduzetničkih zona) 225,1 milijun kuna,
* provedbu projekata u zdravstvu 178,4 milijuna kuna te
* projekt Rekonstrukcija raskrižja Jadranske i Dubrovačke avenije – rotora Remetinec 159,3 milijuna kuna.

U odnosu na isto razdoblje prethodne godine, ukupno izvršene pomoći dane u inozemstvo i unutar općeg proračuna financirane iz fondova Europske unije u 2019. godini bilježe povećanje za 1,2 milijarde kuna odnosno 51,4%.

**Naknade građanima i kućanstvima na temelju osiguranja i druge naknade**

Naknade građanima i kućanstvima u 2019. godini izvršene su u iznosu od 49,3 milijarde kuna što predstavlja 99,8% ukupno planiranih sredstava, a u usporedbi s prethodnom godinom povećane su za 1,5 milijardi kuna odnosno 3,1%.

*Tablica 9. Rashodi za naknade građanima i kućanstvima na temelju osiguranja i druge naknade u 2018. i 2019. godini*



Najveći iznos rashoda u ovoj skupini odnosi se na **mirovine i mirovinska primanja**. Iste su izvršene u iznosu od 40,9 milijardi kuna što predstavlja 83,0% ukupno izvršenih rashoda za naknade građanima i kućanstvima u 2019. godini. Rashodi za mirovine i mirovinska primanja u 2019. godini financirani iz izvora 11 Opći prihodi i primici iznose 17,4 milijarde kuna od čega se na mirovine ostvarene prema posebnim propisima pod povoljnijim uvjetima odnosi 6,0 milijardi kuna, a na mirovine ostvarene prema općem propisu 11,4 milijarde kuna. Rashodi za mirovine i mirovinska primanja financirani iz izvora 21 Doprinosi za mirovinsko osiguranje iznose 23,5 milijardi kuna.

U odnosu na izvršenje 2018. godine, ukupno utrošena sredstva za mirovine i mirovinska primanja uvećana su za 1,6 milijardi kuna, i to zbog:

* usklađivanja mirovina ostvarenih prema općem i posebnim propisima u 2019. godini - od 1. siječnja 2019. godine za 1,15% i od 1. srpnja 2019. godine za 2,44%,
* prenesenog kumuliranog učinka promjene broja i strukture korisnika mirovina te usklađivanja mirovina iz 2018. godine,
* primjene novih Zakonskih propisa u okviru mirovinske reforme iz 2019. godine.

**Naknade u socijalnoj skrbi** izvršene su u iznosu od 2,6 milijardi kuna. Najveći dio odnosi se na isplatu osobne invalidnine 610,5 milijuna kuna, doplatka za pomoć i njegu 520,2 milijuna kuna i zajamčene minimalne naknade 421,0 milijun kuna. U odnosu na prethodnu godinu naknade u socijalnoj skrbi povećane su za 168,6 milijuna kuna što je rezultat:

* povećanja rashoda za osobnu invalidninu za 106,1 milijun kuna i doplatka za pomoć i njegu za 68,7 milijuna kuna radi primjene odredbi Zakona o izmjenama i dopunama Zakona o socijalnoj skrbi kojima se povećava osobna invalidnina i doplatak za pomoć i njegu (od 1. travnja 2018. godine) te
* smanjenja rashoda za zajamčenu minimalnu naknadu za 64,1 milijun kuna radi smanjenog broja korisnika.

**Naknade za nezaposlene** u 2019. godini isplaćene su u iznosu od 868,9 milijuna kuna što je u odnosu na prethodnu godinu povećanje za 42,7 milijuna kuna ili 5,2% i to radi povećanja prosječno isplaćene mjesečne novčane naknade te smanjenja broja korisnika novčane naknade. Za **aktivnu politiku tržišta rada**, unutar ove skupine rashoda, izvršeno 343,8 milijuna kuna.

**Doplatak za djecu** izvršen je u iznosu od 1,3 milijarde kuna odnosno 100,0% planiranog iznosa. U odnosu na 2018. godinu rashodi za ovu namjenu bilježe povećanje od 40,6 milijuna kuna ili 3,1%. Razlog povećanja je donošenje Izmjena i dopuna Zakona o doplatku za djecu, koji je stupio na snagu 1. srpnja 2018. godine, a kojim je dohodovni cenzus za dobivanje doplatka podignut s 50 na 70 % proračunske osnovice.

Za **dodatni porodiljni dopust** **i opremu za novorođeno dijete** u 2019. godini izdvojen je iznos od 1,6 milijardi kuna, što je u odnosu na prethodnu godinu povećanje u iznosu od 50,5 milijuna kuna ili 3,3%.

**Ostali rashodi**

U 2019. godini ostali rashodi izvršeni su u iznosu od 8,2 milijarde kuna što čini 95,7% planiranih sredstava za 2019. godinu. U odnosu na izvršenje prethodne godine ostali rashodi povećani su za 21,5% odnosno za 1,4 milijarde kuna, od čega se 720,7 milijuna kuna odnosi na povećanje ostalih rashoda financiranih iz fondova Europske unije.

Najznačajniji ostali rashodi u 2019. godini izvršeni su u okviru razdjela Ministarstva mora, prometa i infrastrukture i to 2,7 milijardi kuna, od čega je za transfer Hrvatskim autocestama d.o.o. i HŽ Infrastrukturi d.o.o. za dio pripadajuće naknade u cijeni goriva izdvojeno 983,0 milijuna kuna, a za program razvoja sustava pomorskog prometa, pomorskog dobra i luka te zaštitu okoliša od onečišćenja s pomorskih objekata izdvojeno je 409,4 milijuna kuna.

Za program Priprema i provedba projekata sufinanciranih sredstvima fondova Europske unije (OP Konkurentnost i kohezija, prioritetna os 7. povezanost i mobilnost) u 2019. godini utrošeno je 1,1 milijarda kuna, od čega najviše za Zračnu luku Dubrovnik, rekonstrukciju, izgradnju, održavanje, modernizaciju i elektrifikaciju željezničkih pruga i ostalo. Od ukupno izvršenih rashoda za program Priprema i provedba projekata sufinanciranih sredstvima fondova Europske unije, iz Kohezijskog fonda financirano je 982,0 milijuna kuna, dok je 172,5 milijuna kuna financirano iz nacionalnih sredstava.

U razdjelu Ministarstva poljoprivrede ostali rashodi izvršeni su u iznosu od 1,4 milijarde kuna od čega se najznačajnija sredstva odnose na mjere ruralnog razvoja i program ribarstva. Za mjere ruralnog razvoja izdvojeno je 1,1 milijarda kuna, od čega je 938,9 milijuna kuna financirano iz fondova Europske unije, dok je 182,2 milijuna kuna financirano iz nacionalnih sredstava. Program ruralnog razvoja, osim na ovoj skupini rashoda, planira se i izvršava i na ostalim skupinama rashoda. Za isti je u 2019. godini ukupno izdvojeno 2,5 milijardi kuna (od čega se 2,1 milijarda kuna financira iz fondova Europske unije), što je za 17,5% više u odnosu na 2018. godinu. Za program ribarstva, unutar ove skupine rashoda, izvršeno je 154,0 milijuna kuna, od čega je 106,8 milijuna kuna financirano iz fondova Europske unije. Također, program ribarstva izvršava se i unutar drugih skupina rashoda te je u 2019. godini za cijeli program izdvojeno 247,6 milijuna kuna.

Na pozicijama Ministarstva gospodarstva, poduzetništva i obrta unutar ove kategorije rashoda izvršeno je 617,3 milijuna kuna, od čega najviše u okviru tekućeg projekta OP Konkurentnost i kohezija 2014.-2020. kojim su dodijeljena bespovratna sredstava obrtnicima, mikro, malim, srednjim i velikim poduzetnicima u iznosu od 596,8 milijuna kuna.

Na pozicijama Ministarstva znanosti i obrazovanja unutar ove kategorije rashoda izvršeno je 591,4 milijuna kuna, od čega 219,2 milijuna kuna za program visokog obrazovanja u okviru kojeg se financiraju smještaj i prehrana studenata i podizanje studentskog standarda, za program ulaganja u znanstveno istraživačku djelatnost 160,8 milijuna kuna te za program razvoj odgojno obrazovnog sustava 107,5 milijuna kuna.

Na pozicijama Ministarstva zaštite okoliša i energetike unutar ove kategorije rashoda izvršeno je 502,3 milijuna kuna, od čega 350,0 milijuna kuna za financiranje prve faze projekta plutajućeg terminala za ukapljeni prirodni plin na otoku Krku te 134,8 milijuna kuna na projekte energetske učinkovitosti u industriji te sektoru turizma i trgovine koji su u cijelosti financirani iz fonda Europske unije.

Nadalje, na pozicijama Ministarstva graditeljstva i prostornoga uređenja, za energetsku učinkovitost u zgradarstvu utrošeno je 217,0 milijuna kuna i projekti su u cijelosti financirani iz Europskog fonda za regionalni razvoj.

Za razvoj športa u 2019. godini izdvojeno je 239,4 milijuna kuna, dok je za promociju turizma te poticanje razvoja turizma izdvojeno 88,8 milijuna kuna.

Iz fondova Europske unije ostali rashodi financirani su u iznosu od 3,5 milijardi kuna što je 25,8% više u odnosu na 2018. godinu.

**Rashodi za nabavu nefinancijske imovine**

Ukupni rashodi za nabavu nefinancijske imovine u 2019. godini izvršeni su u iznosu od 4,0 milijarde kuna, odnosno 89,7% planiranih sredstava. U odnosu na izvršenje prethodne godine rashodi za nabavu nefinancijske imovine povećani su za 45,8%, odnosno 1,2 milijarde kuna, od čega se 502,0 milijuna kuna odnosi na povećanje rashoda za nabavu nefinancijske imovine financiranih iz fondova Europske unije.

Unutar ove kategorije rashoda, najznačajniji iznos od 3,0 milijarde kuna odnosi se na rashode za nabavu proizvedene dugotrajne imovine, od čega za rashode za postrojenje i opremu 1,8 milijardi kuna te za rashode za građevinske objekte 815,8 milijuna kuna. Rashodi za dodatna ulaganja u nefinancijsku imovinu izvršeni su u iznosu od 473,2 milijuna kuna i to prvenstveno za dodatna ulaganja na građevinskim objektima proračunskih korisnika, dok je za strateške zalihe izdvojeno 381,6 milijuna kuna.

Od ukupno izvršenih rashoda za nabavu nefinancijske imovine u 2019. godini, iz fondova Europske unije financirana je 1,0 milijarda kuna i to 786,9 milijuna kuna iz Europskog fonda za regionalni razvoj te 140,6 milijuna kuna iz Fonda za unutarnje poslove.

**Rashodi po izvorima financiranja**

*Tablica 10. Izvršenje rashoda po izvorima financiranja*

|  |  |
| --- | --- |
| **Izvor sredstava (u kunama)** | **Izvršenje2019.** |
|
| **UKUPNO** | **139.870.063.863,99** |
| 1 | Opći prihodi i primici | 88.705.225.237,72 |
| 2 | Doprinosi  | 23.917.412.036,44 |
| 3 | Vlastiti prihodi | 1.158.643.244,07 |
| 4 | Prihodi za posebne namjene | 11.548.411.860,41 |
| 5 | Pomoći | 13.971.494.210,83 |
| 6 | Donacije | 140.285.532,11 |
| 7 | Prihodi od prodaje ili zamjene nefinancijske imovine i naknade s naslova osiguranja | 315.815.977,72 |
| 8 | Namjenski primici od zaduživanja | 112.775.764,69 |

Od ukupno izvršenih rashoda u iznosu od 139,9 milijardi kuna u 2019. godini, najveći iznos od 88,7 milijardi kuna financiran je iz izvora Opći prihodi i primici, dok su rashodi financirani iz izvora financiranja Doprinosi izvršeni u iznosu od 23,9 milijardi kuna.

Rashodi financirani iz izvora Prihodi za posebne namjene izvršeni su u iznosu od 11,5 milijardi kuna. U okviru navedenog izvora najveći iznos rashoda od 11,0 milijardi kuna financiran je iz podizvora Ostali prihodi za posebne namjene. Iz podizvora Prihodi od igara na sreću financirano je 535,1 milijun kuna rashoda, a iz podizvora Prihodi od spomeničke rente financirano je 36,9 milijuna kuna rashoda.

U 2019. godini iz izvora Pomoći financirano je 14,0 milijardi kuna rashoda, od čega je 13,3 milijarde kuna financirano iz fondova Europske unije (Europski fond za regionalni razvoj 4,1 milijarda kuna, Europski poljoprivredni jamstveni fond 2,4 milijarde kuna, Europski poljoprivredni fond za ruralni razvoj 2,1 milijardu kuna, Europski socijalni fond 2,0 milijarde kuna, Kohezijski fond 1,9 milijardi kuna, Ribarski fondovi 130,2 milijuna kuna itd.).

Iz fondova Europske unije, osim rashoda, financirani su izdaci za dane zajmove trgovačkim društvima i obrtnicima izvan javnog sektora i izdaci za dane zajmove kreditnim institucijama u javnom sektoru te izdaci za dionice i udjele u glavnici tuzemnih trgovačkih društava izvan javnog sektora u ukupnom iznosu od 1,0 milijardu kuna. Radi se o financijskim instrumentima: mikro krediti, mali krediti, pojedinačna jamstva i ograničena portfeljna jamstva koji se financiraju u okviru Operativnog programa Konkurentnost i kohezija (bolji pristup financiranju za mala i srednja poduzeća), te mikro i malim zajmovima za ruralni razvoj.

**Način iskazivanja prihoda i rashoda u vezi s pomoćima EU, podaci o potraživanjima iz fondova EU za isplaćena sredstva korisnicima te podaci o obvezama za primljene predujmove iz fondova EU**

Odredbama Pravilnika o proračunskom računovodstvu i računskom planu donesenog na temelju odredbi Zakona o proračunu uređeno je da se prihodi i rashodi **u proračunskom računovodstvu** iskazuju uz primjenu **modificiranog računovodstvenog načela nastanka događaja**. Modificirano računovodstveno načelo nastanka događaja, između ostaloga, znači da se prihodi priznaju u izvještajnom razdoblju u kojemu su postali raspoloživi i pod uvjetom da se mogu izmjeriti, a rashodi priznaju na temelju nastanka poslovnog događaja (obveza) i u izvještajnom razdoblju na koje se odnose, neovisno o plaćanju.

Međutim, ovo načelo u priznavanju prihoda u proračunskom računovodstvu ne primjenjuje se na sredstva ostvarena od Europske unije. Sukladno zahtjevima europske statistike, **pomoći od institucija i tijela EU i pomoći iz državnog proračuna temeljem prijenosa EU sredstava** (tekuće i kapitalne), **priznaju se u prihode izvještajnog razdoblja razmjerno troškovima provedbe ugovorenih programa i projekata**, kako je i uređeno čl. 67. st. 2. Pravilnika o proračunskom računovodstvu i računskom planu.

Načela koja se primjenjuju u računovodstvu i kod sastavljanja financijskih izvještaja razlikuju se odnačela planiranja i izvršavanja državnog proračuna. Državni proračun planira se i izvršava **prema modificiranom novčanom načelu.** Toznači da se prihodi utvrđeni u računskom planu na razredima *6 Prihodi poslovanja* i *7 Prihodi od prodaje nefinancijske imovine* planiraju u izvještajnom razdoblju u kojem se očekuje njihova naplata, a iskazuju u izvještaju o izvršenju u izvještajnom razdoblju u kojem su naplaćeni. Nadalje, rashodi utvrđeni u računskom planu na razredima *3 Rashodi poslovanja* i *4 Rashodi za nabavu nefinancijske imovine* planiraju se u izvještajnom razdoblju u kojem se očekuje njihovo plaćanje, a iskazuju u izvještaju o izvršenju u izvještajnom razdoblju u kojem su plaćeni. Iznimno, a sukladno zahtjevima europske statistike, prihodi od pomoći od institucija i tijela Europske unije planiraju se i iskazuju kod planiranja, ali i u izvještaju o izvršenju u razdoblju u kojem se plaćaju rashodi koji se financiraju iz tih sredstava.

Za potrebe plaćanja i izvršavanja plaćanja iz EU sredstava u državnom proračunu otvoreni su izvori financiranja s podizvorima kako slijedi:

*55 Refundacije iz pomoći EU*

 *551 Europski poljoprivredni jamstveni fond (EAGF)*

 *552 Švicarski instrument*

 *559 Ostale refundacije iz sredstava EU*

*56 Fondovi EU*

 *561 Europski socijalni fond (ESF)*

 *562 Kohezijski fond (KF)*

 *563 Europski fond za regionalni razvoj (EFRR)*

 *564 Europski fond za pomorstvo i ribarstvo (EFPR)*

 *565 Europski poljoprivredni fond za ruralni razvoj (EPFRR)*

*57 Ostali programi EU*

 *571 Schengenski instrument*

 *572 Fondovi za izbjeglice i povratak*

 *573 Instrumenti europskog gospodarskog prostora i ostali instrumenti*

*575 Fondovi za unutarnje poslove*

Po primitku **sredstava strukturnih fondova na devizne račune državnog proračuna**, temeljem izvoda računa evidentira se obveza za primljeni predujam na analitičkom računu otvorenom za svaki pojedini fond u okviru osnovnog računa *23957* *Obveze za EU predujmove* u visini uplaćenih sredstava. Rashodi se evidentiraju temeljem zahtjeva za plaćanje koje u sustav državne riznice unose korisnici sredstava. Jednom mjesečno, na temelju svih plaćenih rashoda po pojedinim izvorima financiranja, evidentiraju se prihodi. Knjiženje se provodi odobrenjem računa prihoda *6323* *Tekuće pomoći od institucija i tijela EU* ili *6324* *Kapitalne pomoći od institucija i tijela EU*, uz zaduženje analitičkog računa obveza *23957* *Obveze za EU predujmove.*

Ako provođenjem EU projekata nastane više rashoda nego što je ostvareno predujmova, razlika se iskazuje na računu *19211 Nedospjela naplata prihoda*. Na dan 31. prosinca 2019. na navedenom računu evidentirano je 2.606.697.303,28 kuna.

Izvor financiranja **55 Refundacije iz pomoći EU** koristi se kod EU projekata koji se prvotno financiraju iz nacionalnih sredstava, a nakon odobravanja isplaćenih troškova projekta, EU sredstva se refundiraju u visini priznatih troškova. Iz ovog izvora financiraju se projekti u području poljoprivrede (izravna plaćanja poljoprivrednim proizvođačima, mjere uređenja tržišta poljoprivrednih proizvoda), projekti koje provodi Državni zavod za statistiku u statističkim programima Europske komisije, neki projekti prekogranične suradnje i drugo.

Rashodi financirani iz ovih izvora u sustavu državne riznice evidentiraju se temeljem zahtjeva za plaćanje koje u sustav državne riznice unose proračunski korisnici. Istovremeno, proračunski korisnici evidentiraju u svojim glavnim knjigama potraživanja na računima *16323* *Potraživanja za tekuće pomoći od institucija i tijela EU,* odnosno *16324* *Potraživanja za kapitalne pomoći od institucija i tijela EU*, uz odobrenje računa obračunatih prihoda na odgovarajućem računu odjeljka *9632* *Pomoći od međunarodnih organizacija te institucija i tijela EU*.

Refundacija sredstava na račun državnog proračuna u sustavu državne riznice evidentira se kao prihod od EU u okviru odjeljaka *6323* *Tekuće pomoći od institucija i tijela EU* ili *6324* *Kapitalne pomoći od institucija i tijela EU* i to na korisnika za kojeg je uplaćena refundacija, uz istovremeno zatvaranje potraživanja i obračunatog prihoda.

**Rashodi po funkcijskoj klasifikaciji**

Sa ciljem povećanja transparentnosti korištenja proračunskih sredstava prema namjeni, u nastavku se u okviru godišnjeg izvještaja o izvršenju državnog proračuna daje prikaz rashoda po funkcijskoj klasifikaciji. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom.

U 2019. godini najveći udio rashoda državnog proračuna prema funkcijskoj klasifikaciji odnosi se na socijalnu zaštitu 37,4%, nakon čega slijede rashodi za opće javne usluge 14,0%.

*Grafikon 3. Rashodi po funkcijskoj klasifikaciji*

*Tablica 11. Rashodi iskazani po namjenama - funkcijskoj klasifikaciji*



**Dospjele nepodmirene obveze proračunskih korisnika državnog proračuna**

U tablici 12. iskazano je stanje dospjelih nepodmirenih obveza ministarstava i drugih državnih tijela na razini razdjela organizacijske klasifikacije s danom 31. prosinca 2019. godine. Ukupne dospjele nepodmirene obveze proračunskih korisnika državnog proračuna iznosile su 2,5 milijardi kuna.

*Tablica 12. Dospjele nepodmirene obveze proračunskih korisnika državnog proračuna*

|  |  |  |
| --- | --- | --- |
| **RAZDJEL** | **NAZIV** | **DOSPJELE OBVEZE 31.12.2019.** |
| 010 | HRVATSKI SABOR | 0 |
| 012 | DRŽAVNO IZBORNO POVJERENSTVO REPUBLIKE HRVATSKE | 15.546 |
| 015 | URED PREDSJEDNICE REPUBLIKE HRVATSKE | 0 |
| 017 | USTAVNI SUD REPUBLIKE HRVATSKE | 0 |
| 018 | AGENCIJA ZA ZAŠTITU TRŽIŠNOG NATJECANJA | 0 |
| 020 | VLADA REPUBLIKE HRVATSKE | 5.001 |
| 025 | MINISTARSTVO FINANCIJA | 0 |
| 027 | RH SIGURNOSNO-OBAVJEŠTAJNA AGENCIJA | 68.428 |
| 028 | SREDIŠNJI DRŽAVNI URED ZA SREDIŠNJU JAVNU NABAVU | 0 |
| 030 | MINISTARSTVO OBRANE REPUBLIKE HRVATSKE | 4.808.636 |
| 032 | SREDIŠNJI DRŽAVNI URED ZA HRVATE IZVAN REPUBLIKE HRVATSKE | 8.730 |
| 033 | SREDIŠNJI DRŽAVNI URED ZA OBNOVU I STAMBENO ZBRINJAVANJE | 372.220 |
| 034 | SREDIŠNJI DRŽAVNI URED ZA RAZVOJ DIGITALNOG DRUŠTVA | 2.736 |
| 036 | SREDIŠNJI DRŽAVNI URED ZA ŠPORT | 0 |
| 040 | MINISTARSTVO UNUTARNJIH POSLOVA | 65.305.808 |
| 041 | MINISTARSTVO HRVATSKIH BRANITELJA | 0 |
| 048 | MINISTARSTVO VANJSKIH I EUROPSKIH POSLOVA | 86.128 |
| 049 | MINISTARSTVO GOSPODARSTVA, PODUZETNIŠTVA I OBRTA | 56.189 |
| 052 | POVJERENSTVO ZA ODLUČIVANJE O SUKOBU INTERESA | 0 |
| 054 | MINISTARSTVO DRŽAVNE IMOVINE | 381 |
| 055 | MINISTARSTVO KULTURE | 3.561.229 |
| 060 | MINISTARSTVO POLJOPRIVREDE | 73.189.149 |
| 061 | MINISTARSTVO REGIONALNOGA RAZVOJA I FONDOVA EUROPSKE UNIJE | 0 |
| 065 | MINISTARSTVO MORA, PROMETA I INFRASTRUKTURE | 125.540.914 |
| 076 | MINISTARSTVO GRADITELJSTVA I PROSTORNOGA UREĐENJA | 120.000 |
| 077 | MINISTARSTVO ZAŠTITE OKOLIŠA I ENERGETIKE | 10.011.331 |
| 080 | MINISTARSTVO ZNANOSTI I OBRAZOVANJA | 69.131.463 |
| 086 | MINISTARSTVO RADA I MIROVINSKOGA SUSTAVA | 1.204.057 |
| 090 | MINISTARSTVO TURIZMA | 0 |
| 095 | MINISTARSTVO UPRAVE | 251.491 |
| 096 | MINISTARSTVO ZDRAVSTVA | 2.176.082.722 |
| 102 | MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU | 2.258.025 |
| 106 | HRVATSKA AKADEMIJA ZNANOSTI I UMJETNOSTI | 0 |
| 110 | MINISTARSTVO PRAVOSUĐA | 15.907.309 |
| 120 | URED PUČKOG PRAVOBRANITELJA | 0 |
| 121 | PRAVOBRANITELJ ZA DJECU | 4.428 |
| 122 | PRAVOBRANITELJ/ICA ZA RAVNOPRAVNOST SPOLOVA | 0 |
| 123 | PRAVOBRANITELJ ZA OSOBE S INVALIDITETOM | 0 |
| 160 | DRŽAVNI ZAVOD ZA STATISTIKU | 108.374 |
| 185 | DRŽAVNI URED ZA REVIZIJU | 0 |
| 196 | DRŽAVNA KOMISIJA ZA KONTROLU POSTUPAKA JAVNE NABAVE | 0 |
| 225 | DRŽAVNI INSPEKTORAT | 105.391 |
| 240 | URED VIJEĆA ZA NACIONALNU SIGURNOST | 0 |
| 241 | OPERATIVNO-TEHNIČKI CENTAR ZA NADZOR TELEKOMUNIKACIJA | 13 |
| 242 | ZAVOD ZA SIGURNOST INFORMACIJSKIH SUSTAVA | 0 |
| 250 | AGENCIJA ZA ZAŠTITU OSOBNIH PODATAKA | 0 |
| 258 | POVJERENIK ZA INFORMIRANJE | 0 |
| **UKUPNO RAZDJELI** | **2.548.205.699**  |

**Potencijalne obveze po sudskim sporovima proračunskih korisnika državnog proračuna**

U tablici 13. iskazano je stanje potencijalnih obveza po sudskim sporovima ministarstava i drugih državnih tijela na razini razdjela organizacijske klasifikacije na dan 31. prosinca 2019. godine. Ukupne potencijalne obveze po sudskim sporovima proračunskih korisnika državnog proračuna iznosile su 6,0 milijardi kuna.

*Tablica 13. Potencijalne obveze po sudskim sporovima proračunskih korisnika državnog proračuna*

|  |  |
| --- | --- |
| **RAZDJEL** |  **SALDO 31.12.2019.** |
| 010 | HRVATSKI SABOR | 0,00 |
| 012 | DRŽAVNO IZBORNO POVJERENSTVO REPUBLIKE HRVATSKE | 86.000,00 |
| 015 | URED PREDSJEDNICE REPUBLIKE HRVATSKE | 71.633,60 |
| 017 | USTAVNI SUD REPUBLIKE HRVATSKE | 0,00 |
| 018 | AGENCIJA ZA ZAŠTITU TRŽIŠNOG NATJECANJA | 87.045,48 |
| 020 | VLADA REPUBLIKE HRVATSKE | 207.412,00 |
| 025 | MINISTARSTVO FINANCIJA | 301.657.256,52 |
| 027 | RH SIGURNOSNO-OBAVJEŠTAJNA AGENCIJA | 550.000,00 |
| 028 | SREDIŠNJI DRŽAVNI URED ZA SREDIŠNJU JAVNU NABAVU | 0,00 |
| 030 | MINISTARSTVO OBRANE | 104.899.389,25 |
| 032 | SREDIŠNJI DRŽAVNI URED ZA HRVATE IZVAN REPUBLIKE HRVATSKE | 55.000,00 |
| 033 | SREDIŠNJI DRŽAVNI URED ZA OBNOVU I STAMBENO ZBRINJAVANJE | 160.850.536,95 |
| 034 | SREDIŠNJI DRŽAVNI URED ZA RAZVOJ DIGITALNOG DRUŠTVA | 0,00 |
| 040 | MINISTARSTVO UNUTARNJIH POSLOVA | 216.753.055,95 |
| 041 | MINISTARSTVO HRVATSKIH BRANITELJA | 34.655.104,99 |
| 048 | MINISTARSTVO VANJSKIH I EUROPSKIH POSLOVA | 10.579.433,55 |
| 049 | MINISTARSTVO GOSPODARSTVA, PODUZETNIŠTVA I OBRTA | 227.771.055,61 |
| 052 | POVJERENSTVO ZA ODLUČIVANJE O SUKOBU INTERESA | 0,00 |
| 054 | MINISTARSTVO DRŽAVNE IMOVINE | 137.251.984,61 |
| 055 | MINISTARSTVO KULTURE | 10.057.434,54 |
| 060 | MINISTARSTVO POLJOPRIVREDE | 400.080.473,96 |
| 061 | MINISTARSTVO REGIONALNOGA RAZVOJA I FONDOVA EUROPSKE UNIJE | 31.960.813,96 |
| 065 | MINISTARSTVO MORA, PROMETA I INFRASTRUKTURE | 701.607.349,88 |
| 076 | MINISTARSTVO GRADITELJSTVA I PROSTORNOGA UREĐENJA | 550.526.495,77 |
| 077 | MINISTARSTVO ZAŠTITE OKOLIŠA I ENERGETIKE | 692.504.099,00 |
| 080 | MINISTARSTVO ZNANOSTI, OBRAZOVANJA I SPORTA | 177.652.574,57 |
| 086 | MINISTARSTVO RADA I MIROVINSKOGA SUSTAVA | 37.486.945,83 |
| 090 | MINISTARSTVO TURIZMA | 0,00 |
| 095 | MINISTARSTVO UPRAVE | 1.755.468,58 |
| 096 | MINISTARSTVO ZDRAVSTVA | 442.155.457,00 |
| 102 | MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU | 16.908.723,44 |
| 106 | HRVATSKA AKADEMIJA ZNANOSTI I UMJETNOSTI | 270.976.400,62 |
| 110 | MINISTARSTVO PRAVOSUĐA | 1.328.426.205,14 |
| 120 | URED PUČKOG PRAVOBRANITELJA | 0,00 |
| 121 | PRAVOBRANITELJ ZA DJECU | 0,00 |
| 122 | PRAVOBRANITELJ/ICA ZA RAVNOPRAVNOST SPOLOVA | 1.286.926,00 |
| 123 | PRAVOBRANITELJ ZA OSOBE S INVALIDITETOM | 0,00 |
| 160 | DRŽAVNI ZAVOD ZA STATISTIKU | 25.223.064,70 |
| 185 | DRŽAVNI URED ZA REVIZIJU | 50.000,00 |
| 196 | DRŽAVNA KOMISIJA ZA KONTROLU POSTUPAKA JAVNE NABAVE | 82.072.798,53 |
| 225 | DRŽAVNI INSPEKTORAT | 0,00 |
| 240 | URED VIJEĆA ZA NACIONALNU SIGURNOST | 480.037,73 |
| 241 | OPERATIVNO-TEHNIČKI CENTAR ZA NADZOR TELEKOMUNIKACIJA | 104.087,72 |
| 242 | ZAVOD ZA SIGURNOST INFORMACIJSKIH SUSTAVA | 0,00 |
| 250 | AGENCIJA ZA ZAŠTITU OSOBNIH PODATAKA | 384.625,00 |
| 258 | POVJERENIK ZA INFORMIRANJE | 0,00 |
| **UKUPNO** | **5.967.174.890,48** |

*Tablica 14. Stanje nenaplaćenih potraživanja za prihode državnog proračuna i proračunskih korisnika državnog proračuna na dan 31.12.2019.*

|  |  |  |
| --- | --- | --- |
| **RAZDJEL** | **NAZIV** | **STANJE NENAPLAĆENIH POTRAŽIVANJA NA DAN 31.12.2019.\*** |
| 010 | HRVATSKI SABOR | 0 |
| 012 | DRŽAVNO IZBORNO POVJERENSTVO | 0 |
| 015 | URED PREDSJEDNICE RH | 0 |
| 017 | USTAVNI SUD REPUBLIKE HRVATSKE | 0 |
| 018 | AGENCIJA ZA ZAŠTITU TRŽIŠNOG NATJECANJA | 36.931 |
| 020 | VLADA REPUBLIKE HRVATSKE | 13.353 |
| 025 | MINISTARSTVO FINANCIJA | 7.960.954.420 |
| 027 | RH SIGURNOSNO-OBAVJEŠTAJNA AGENCIJA | 198.656 |
| 028 | SREDIŠNJI DRŽAVNI URED ZA SREDIŠNJU JAVNU NABAVU | 0 |
| 030 | MINISTARSTVO OBRANE RH | 605.015.064 |
| 032 | SREDIŠNJI DRŽAVNI URED ZA HRVATE IZVAN RH | 59.890 |
| 033 | SREDIŠNJI DRŽ. URED ZA OBNOVU I STAMBENO ZBRINJAVANJE | 42.909.719 |
| 034 | SREDIŠNJI DRŽAVNI URED ZA RAZVOJ DIGITLNOG DRUŠTVA | 62.117 |
| 036 | SREDIŠNJI DRŽAVNI URED ZA ŠPORT | 0 |
| 040 | MINISTARSTVO UNUTARNJIH POSLOVA | 262.197.616 |
| 041 | MINISTARSTVO HRVATSKIH BRANITELJA | 2.674.356 |
| 048 | MINISTARSTVO VANJSKIH I EUROPSKIH POSLOVA | 0 |
| 049 | MINISTARSTVO GOSPODARSTVA, PODUZETNIŠTVA I OBRTA | 78.067.327 |
| 052 | POVJERENSTVO ZA ODLUČIVANJE O SUKOBU INTERESA | 0 |
| 054 | MINISTARSTVO DRŽAVNE IMOVINE | 296.332.551 |
| 055 | MINISTARSTVO KULTURE | 36.643.541 |
| 060 | MINISTARSTVO POLJOPRIVREDE | 115.051.089 |
| 061 | MINISTARSTVO REGIONALNOGA RAZVOJA I FONDOVA EU | 5.467.397 |
| 065 | MINISTARSTVO MORA, PROMETA I INFRASTRUKTURE | 175.412.547 |
| 076 | MINISTARSTVO GRADITELJSTVA I PROSTORNOGA UREĐENJA | 649.321.946 |
| 077 | MINISTARSTVO ZAŠTITE OKOLIŠA I ENERGETIKE | 123.944.136 |
| 080 | MINISTARSTVO ZNANOSTI I OBRAZOVANJA | 389.960.779 |
| 086 | MINISTARSTVO RADA I MIROVINSKOGA SUSTAVA | 36.495.345 |
| 090 | MINISTARSTVO TURIZMA | 5.531.914 |
| 095 | MINISTARSTVO UPRAVE | 93.145 |
| 096 | MINISTARSTVO ZDRAVSTVA\*\* | 618.809.151 |
| 102 | MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU | 18.210.466 |
| 106 | HRVATSKA AKADEMIJA ZNANOSTI I UMJETNOSTI | 802.523 |
| 110 | MINISTARSTVO PRAVOSUĐA | 194.987.831 |
| 120 | URED PUČKOG PRAVOBRANITELJA | 0 |
| 121 | PRAVOBRANITELJ ZA DJECU | 0 |
| 122 | PRAVOBRANITELJICA ZA RAVNOPRAVNOST SPOLOVA | 0 |
| 123 | PRAVOBRANITELJICA ZA OSOBE S INVALIDITETOM | 0 |
| 160 | DRŽAVNI ZAVOD ZA STATISTIKU | 5.704.189 |
| 185 | DRŽAVNI URED ZA REVIZIJU | 0 |
| 196 | DRŽAVNA KOMISIJA ZA KONTROLU POSTUPAKA JAVNE NABAVE | 0 |
| 225 | DRŽAVNI INSPEKTORAT | 43.980.998 |
| 240 | URED VIJEĆA ZA NACIONALNU SIGURNOST | 0 |
| 241 | OPERATIVNO-TEHNIČKI CENTAR ZA NADZOR TELEKOMUNIKACIJA | 0 |
| 242 | ZAVOD ZA SIGURNOST INFORMACIJSKIH SUSTAVA | 0 |
| 250 | AGENCIJA ZA ZAŠTITU OSOBNIH PODATAKA | 0 |
| 258 | POVJERENIK ZA INFORMIRANJE | 12 |
|  | **UKUPNO** | **11.668.939.009** |

\*U izračunu stanja nenaplaćenih potraživanja ulaze ukupna potraživanja za prihode poslovanja i prihode od prodaje nefinancijske imovine (s uključenim ispravkom vrijednosti potraživanja) umanjena za potraživanja za prihode proračunskih korisnika uplaćene u proračun.

\*\*Uključena su i potraživanja bolnica i drugih ustanova u zdravstvu kojima je osnivač Republika Hrvatska prema HZZO-u.

### RAČUN FINANCIRANJA DRŽAVNOG PRORAČUNA

U 2019. godini ukupni prihodi (prihodi poslovanja i prihodi od prodaje nefinancijske imovine) ostvareni su u iznosu od 139,9 milijardi kuna, a rashodi (rashodi poslovanja i rashodi za nabavu nefinancijske imovine) u iznosu od 139,9 milijardi kuna.

U nastavku daje se prikaz plana i izvršenja računa prihoda i rashoda državnog proračuna i plana i izvršenja računa financiranja za 2019. godinu.

*Tablica 14. Račun prihoda i rashoda i Račun financiranja za 2019. godinu*

**A. Račun prihoda i rashoda**

|  |  |  |  |
| --- | --- | --- | --- |
| (u kunama) | **Plan2019.** | **Izvršenje2019.** | **IndeksIzvršenje 2019./Plan 2019.** |
|   | **1** | **2** | **3=2/1** |
| Prihodi poslovanja | 136.743.244.925 | 138.853.707.364 | 101,5 |
| Prihodi od prodaje nefinancijske imovine | 978.323.393 | 1.065.950.203 | 109,0 |
| Ukupno prihodi | 137.721.568.318 | 139.919.657.567 | 101,6 |
| Rashodi poslovanja | 134.525.300.517 | 135.869.595.817 | 101,0 |
| Rashodi za nabavu nefinancijske imovine | 4.460.813.109 | 4.000.468.047 | 89,7 |
| Ukupno rashodi | 138.986.113.626 | 139.870.063.864 | 100,6 |
| **Razlika - višak/manjak** | **-1.264.545.308** | **49.593.703** |  |

**B. Račun financiranja**

|  |  |  |  |
| --- | --- | --- | --- |
| (u kunama) | **Plan2019.** | **Izvršenje2019.** | **IndeksIzvršenje 2019./Plan 2019.** |
|   | **1** | **2** | **3=2/1** |
| Primici od financijske imovine i zaduživanja | 36.499.299.312 | 35.446.845.392 | 97,1 |
| Izdaci za financijsku imovinu i otplate zajmova | 32.882.122.680 | 30.263.357.250 | 92,0 |
| Prijenos depozita iz prethodne godine | 4.593.677.394 | 2.530.422.787 | 55,1 |
| Planirani prijenos depozita u narednu godinu | -6.946.308.718 | -7.763.504.632 | 111,8 |
| Neto financiranje | 1.264.545.308 | -49.593.703 |  |
| **Višak/manjak + neto financiranje** | **0** | **0** |  |

Sljedeća tablica daje prikaz strukture plana i izvršenja računa financiranja državnog proračuna za 2019. godinu.

*Tablica 15. Račun financiranja*

|  |  |  |  |
| --- | --- | --- | --- |
| **(u kunama)** | **Plan2019.** | **IzvršenjeI-XII 2019.** | **IndeksI-XII 2019./Plan 2019.** |
|  | **1** | **2** | **3=2/1** |
| NETO FINANCIRANJE  | 1.264.545.308 | -49.593.703 |  |
| Prijenos depozita iz prethodne godine | 4.593.677.394 | 2.530.422.787 | 55,1 |
| Prijenos depozita u narednu godinu | -6.946.308.718 | -7.763.504.633 | 111,8 |
| **PRIMICI OD FINANCIJSKE IMOVINE I ZADUŽIVANJA** | **36.499.299.312** | **35.446.845.392** | **97,1** |
| PRIMLJENI POVRATI GLAVNICA DANIH ZAJMOVA I DEPOZITA | 393.419.658 | 839.804.878 | 213,5 |
| PRIMICI OD IZDANIH VRIJEDNOSNIH PAPIRA | 29.809.040.000 | 30.806.039.000 | 103,3 |
| Trezorski zapisi (neto) | 0 | 0  |   |
| Obveznice | 29.809.040.000 | 30.806.039.000 | 103,3 |
| PRIMICI OD PRODAJE DIONICA I UDJELA U GLAVNICI | 501.250.000 | 282.176.230 | 56,3 |
| PRIMICI OD ZADUŽIVANJA | 5.795.589.654 | 3.518.825.284 | 60,7 |
| Primljeni krediti i zajmovi od međunarodnih organizacija, institucija i tijela EU te inozemnih vlada | 245.589.654 | 118.553.585 | 48,3 |
| Primljeni krediti i zajmovi od kreditnih i ostalih financijskih institucija u javnom sektoru | 935.000.000 | 954.710.979 | 102,1 |
| Primljeni krediti i zajmovi od kreditnih i ostalih financijskih institucija izvan javnog sektora | 4.615.000.000 | 2.445.560.720 | 53,0 |
| **IZDACI ZA FINANCIJSKU IMOVINU I OTPLATE ZAJMOVA** | **32.882.122.680** | **30.263.357.249** | **92,0** |
| IZDACI ZA DANE ZAJMOVE I DEPOZITE | 5.407.681.796 | 5.600.200.239 | 103,6 |
| IZDACI ZA DIONICE I UDJELE U GLAVNICI | 355.007.888 | 576.355.714 | 162,4 |
| IZDACI ZA OTPLATU GLAVNICE PRIMLJENIH KREDITA I ZAJMOVA | 4.526.484.853 | 4.528.504.911 | 100,0 |
| Otplata glavnice primljenih kredita i zajmova od međunarodnih organizacija, institucija i tijela EU te inozemnih vlada | 806.237.468 | 792.020.037 | 98,2 |
| Otplata glavnice primljenih kredita i zajmova od kreditnih i ostalih financijskih institucija u javnom sektoru | 419.174.406 | 428.951.831 | 102,3 |
| Otplata glavnice primljenih kredita i zajmova od kreditnih i ostalih financijskih institucija izvan javnog sektora | 3.300.935.505 | 3.307.306.013 | 100,2 |
| Otplata glavnice primljenih zajmova od trgovačkih društava i obrtnika izvan javnog sektora | 137.474 | 227.030 | 165,1 |
| Otplata glavnice primljenih zajmova od drugih razina vlasti | 0 | 0 |   |
| IZDACI ZA OTPLATU GLAVNICE ZA IZDANE VRIJEDNOSNE PAPIRE | 22.592.948.143 | 19.558.296.385 | 86,6 |
| Izdaci za otplatu glavnice za izdane trezorske zapise (neto) | 4.442.948.143 | 3.839.336.970 | 86,4 |
| Izdaci za otplatu glavnice za izdane obveznice | 18.150.000.000 | 15.718.959.415 | 86,6 |

Ukupni **primici od financijske imovine i zaduživanja** u 2019. godini ostvareni su u iznosu od 35,4 milijarde kuna čime su financirani izdaci za financijsku imovinu i otplate zajmova. Više ostvareni primici u promatranom razdoblju prenose se u sljedeću godinu za podmirenje izdataka za financijsku imovinu i otplate zajmova koji dospijevaju u siječnju 2020.

U strukturi ukupnih primitaka od financijske imovine i zaduživanja, 30,8 milijardi kuna odnosi se na *primitke od izdanih vrijednosnih papira*, 3,5 milijardi kuna na *primitke od zaduživanja,* 839,8 milijuna kuna na *primljene povrate glavnica danih zajmova i depozita,* i 282,2 milijuna kuna na *primitke od prodaje dionica i udjela u glavnici*.

U strukturi ***primljenih povrata glavnica danih zajmova i depozita*** ostvarenih u iznosu od 839,8 milijuna kuna, 255,6 milijuna kuna odnosi se na primitke (povrate) glavnice zajmova danih trgovačkim društvima i obrtnicima izvan javnog sektora, 236,0 milijuna kuna odnosi se na povrate zajmova danih drugim razinama vlasti, 215,1 milijun kuna na primitke od povrata depozita i jamčevnih pologa, dok se 131,4 milijuna kuna odnosi na primitke (povrate) glavnice zajmova danih neprofitnim organizacijama, građanima i kućanstvima, a 1,6 milijuna kuna na primitke od povrata glavnice zajmova danih trgovačkim društvima u javnom sektoru.

Najznačajniji iznos od 191,0 milijun kuna u okviru primitaka (povrata) glavnice zajmova danih trgovačkim društvima i obrtnicima izvan javnog sektora odnosi se na naplatu potraživanja s osnova izdanih i protestiranih državnih jamstava. Nadalje, na podskupini povrat zajmova danih drugim razinama vlasti najznačajniji iznos od 228,6 milijuna kuna odnosi se na refundaciju sredstava Hrvatskih voda za zajmove CEB-a, EIB-a i IBRD-a za financiranje projekata vodnog gospodarstva.

***Primici od izdanih vrijednosnih papira*** ostvareni su uiznosu od 30,8 milijardi kuna, a odnose se na obveznice izdane na domaćem i inozemnom tržištu kapitala.

U veljači 2019. godine Republika Hrvatska realizirala je na domaćem tržištu kapitala obveznice u ukupnom iznosu od 8,7 milijardi kuna. Izdana je obveznica u nominalnom iznosu od 5,0 milijardi kuna, uz kamatni kupon od 2,375%, s dospijećem 2029. godine te obveznica u nominalnom iznosu od 500,0 milijuna EUR-a, uz kamatni kupon od 0,5%, s dospijećem 2022. godine. Sredstva prikupljena ovim izdanjima obveznica upotrijebljena su za refinanciranje trezorskog zapisa nominalnog iznosa 1,5 milijardi EUR-a s dospijećem u veljači 2019. godine.

Nadalje, u lipnju 2019. godine Republika Hrvatska realizirala je na međunarodnom tržištu kapitala obveznicu u iznosu od 1,5 milijardi EUR-a (11,1 milijardi kuna) s dospijećem 2029. godine uz godišnju kuponsku kamatnu stopu od 1,125%. Sredstva prikupljena ovim izdanjem iskorištena su za refinanciranje obveznica izdanih u 2009. godini koje su dospjele u studenom 2019., u iznosu od 1,5 milijardi USD s kamatom od 6,75% pri čemu su ostvarene značajne uštede na kamatama.

U studenom 2019. godine na domaćem tržištu kapitala realizirane su obveznice u ukupnom iznosu od 11,0 milijardi kuna po povijesno najpovoljnijim uvjetima na domaćem tržištu kapitala. Izdana je obveznica u nominalnom iznosu od 3,5 milijardi kuna, uz kamatni kupon od 0,25%, s dospijećem u 2024. godini. Također, izdana je obveznica od 7,5 milijardi kuna, uz kamatni kupon od 1% s dospijećem u 2034. godini. Prikupljena sredstva su većim dijelom iskorištena za refinanciranje obveznice izdane u 2004. godini u ukupnom nominalnom iznosu od 1,0 milijardu EUR-a s dospijećem u studenom 2019.

***Primici od prodaje dionica i udjela u glavnici*** ostvareni su u iznosu od 282,2 milijuna kuna i to najvećim dijelom od prodaje dionica u vlasništvu Republike Hrvatske (234,7 milijuna kuna) i Hrvatskog zavoda za mirovinsko osiguranje (47,0 milijuna kuna). Sredstva za ove dionice uplaćena su od strane Centra za restrukturiranje i prodaju koji temeljem Zakona o upravljanju državnom imovinom, u svojstvu zakonskog zastupnika, upravlja dionicama i udjelima čije je imatelj ili ovlaštenik Republika Hrvatska i Hrvatski zavod za mirovinsko osiguranje. Nadalje, ostvareni su i primici od prodaje dionica i udjela u glavnici Hrvatskog zavoda za zapošljavanje u iznosu od 274,3 tisuće kuna i Leksikografskog zavoda „Miroslav Krleža“ u iznosu od 253,4 tisuće kuna.

***Primici od zaduživanja*** ostvareni su u iznosu od 3,5 milijardi kuna, od čega se 118,6 milijuna kuna odnosi na primljene kredite i zajmove od međunarodnih organizacija, institucija i tijela EU te inozemnih vlada, 954,7 milijuna kuna na primljene kredite i zajmove od kreditnih i ostalih financijskih institucija u javnom sektoru, a 2,4 milijarde kuna na primljene kredite i zajmove od kreditnih i ostalih financijskih institucija izvan javnog sektora.

U strukturi primljenih kredita i zajmova od međunarodnih organizacija, institucija i tijela EU te inozemnih vlada, iznos od 45,6 milijun kuna odnosi se na zajmove Svjetske banke i to za projekte modernizacije i rekonstrukcije cestovnog sektora, projekt tehnologijskog razvoja te projekt implementacije integriranog sustava zemljišne administracije. U okviru primljenih kredita i zajmova od međunarodnih organizacija, institucija i tijela EU te inozemnih vlada evidentiraju se i zajmovi Razvojne banke Vijeća Europe, a isti su u 2019. godini ostvareni u iznosu od 73,0 milijuna kuna i to za projekt zaštite od poplava.

U okviru primljenih kredita i zajmova od kreditnih i ostalih financijskih institucija u javnom sektoru najznačajniji su dugoročni kredit od Hrvatske banke za obnovu i razvitak d.d. u iznosu od 500,0 milijuna kuna iz siječnja 2019. godine s dospijećem u travnju 2020. godine te dugoročni kredit od Hrvatske poštanske banke d.d. u iznosu od 400,0 milijuna kuna iz prosinca 2019. s dospijećem u prosincu 2024.

U okviru primljenih kredita i zajmova od kreditnih i ostalih financijskih institucija izvan javnog sektora evidentirani su dugoročni krediti od tuzemnih kreditnih institucija izvan javnog sektora u ukupnom iznosu od 2,4 milijarde kuna od čega se 1,9 milijardi kuna odnosi na dugoročni kredit od Zagrebačke banke d.d. s dospijećem u studenom 2022. godine te na dugoročni kredit od Raiffeisen Bank Austria d.d. u iznosu od EUR 80,0 milijuna s dospijećem također u studenom 2022. godine.

U 2019. godini **izdaci za financijsku imovinu i otplate zajmova** izvršeni su u iznosu od 30,3 milijarde kuna od čega su ***izdaci za dane zajmove i depozite*** 5,6 milijardi kuna, ***izdaci za dionice i udjele u glavnici*** 576,4 milijuna kuna, ***izdaci za otplatu glavnice primljenih kredita i zajmova*** 4,5 milijardi kuna, a ***izdaci za otplatu glavnice za izdane vrijednosne papire*** 19,6 milijardi kuna.

***Izdaci za dane zajmove i depozite*** izvršeni su u ukupnom iznosu od 5,6 milijardi kuna, od čega se najznačajniji iznos od 2,5 milijardi kuna odnosi na izdatke za dane zajmove trgovačkim društvima u javnom sektoru. U okviru ove podskupine evidentirano je podmirenje obveza po protestiranim državnim jamstvima od strane naručitelja i financijskih institucija za uplaćene avanse i obveze po kreditima Uljanik Grupe u iznosu od 2,0 milijarde kuna.

U okviru izdataka za dane zajmove i depozite, na podskupini izdaci za depozite i jamčevne pologe evidentirani su izdaci za oročene depozite u iznosu od 2,1 milijardu kuna.

Nadalje, u okviru izdataka za dane zajmove i depozite, na podskupini izdaci za dane zajmove trgovačkim društvima i obrtnicima izvan javnog sektora, evidentiran je iznos od 837,2 milijuna kuna. Isplaćena sredstva uglavnom se odnose na financijske instrumente sufinancirane iz sredstava strukturnih i investicijskih fondova Europske unije (krediti za rast i razvoj, programi malih i mikro zajmova, programi ruralnog razvoja u sektoru gospodarstva, poduzetništva i poljoprivrede).

***Izdaci za dionice i udjele u glavnici*** izvršeni su u ukupnom iznosu od 576,4 milijuna kuna. U okviru navedene skupine izdataka, iznos 259,9 milijuna kuna odnosi se na ulaganje sredstava namijenjenih za financiranje malih i srednjih poduzetnika, osiguranih iz Europskog fonda za regionalni razvoj, u ESIF Fond rizičnog kapitala. Nadalje, iznos od 243,0 milijuna kuna odnosi se na stjecanje dionica i vlasničkih udjela u stečajnim postupcima čime su namirena potraživanja za porezne prihode i potraživanja s osnova izdanih i protestiranih državnih jamstava.

*I****zdaci za otplatu glavnice primljenih kredita i zajmova*** izvršeni su uukupnom iznosu od 4,5 milijardi kuna, od čega se iznos od 792,0 milijuna kuna odnosi na otplatu glavnice primljenih kredita i zajmova od međunarodnih organizacija, institucija i tijela EU te inozemnih vlada, iznos od 429,0 milijuna kuna na otplatu glavnice primljenih kredita i zajmova od kreditnih i ostalih financijskih institucija u javnom sektoru, iznos od 3,3 milijarde kuna na otplatu glavnice primljenih kredita i zajmova od kreditnih i ostalih financijskih institucija izvan javnog sektora, a iznos od 227,0 tisuća kuna na otplatu glavnice primljenih zajmova od trgovačkih društava i obrtnika izvan javnog sektora.

U okviru podskupine otplate glavnice primljenih kredita i zajmova od kreditnih i ostalih financijskih institucija izvan javnog sektora, iznos od 3,3 milijarde kuna gotovo u cijelosti se odnosi na otplatu glavnice primljenih kredita od tuzemnih kreditnih institucija izvan javnog sektora. Na analitičkim računima otplata glavnice primljenih kredita od tuzemnih kreditnih institucija izvan javnog sektora, između ostalog, evidentirane su otplate dijela glavnice sindiciranog kredita Privredne banke Zagreb d.d. EUR 528,5 milijuna u iznosu od 1,1 milijardu kuna (142,4 milijuna EUR-a), otplate dijela glavnice sindiciranog kredita Zagrebačke banke d.d. EUR 640,0 milijuna u iznosu od 790,3 milijuna kuna (103,3 milijuna EUR-a), otplate dijela glavnice kredita Privredne banke Zagreb d.d. EUR 100 milijuna u iznosu od 370,5 milijuna kuna.

U okviru podskupine otplate glavnice primljenih kredita i zajmova od međunarodnih organizacija, institucija i tijela EU te inozemnih vlada, izvršene u iznosu od 792,0 milijuna kuna, među najznačajnijim iznosima su 70,3 milijuna kuna koji se odnosi na otplatu glavnice zajma CEB 1751 Projekt financiranja vodno komunalne infrastrukture, 66,3 milijuna kuna koji se odnosi na otplatu glavnice zajma EIB 31176 Projekt financiranja vodno komunalne infrastrukture, nadalje 64,1 milijun kuna koji se odnosi na otplatu zajma IBRD 74530 - Projekt unutarnje vode, te 50,6 milijuna kuna koji se odnosi na otplatu zajma IBRD 73320- Projekt razvoja sustava odgoja i obrazovanja.

Otplata glavnice primljenih kredita i zajmova od kreditnih i ostalih financijskih institucija u javnom sektoru izvršeno je u ukupnom iznosu od 428,9 milijuna kuna. Najznačajniji iznos od 399,1 milijun kuna odnosi se na otplate dijela kreditnih obveza Hrvatskoj poštanskoj banci d.d. temeljem ugovora o dugoročnim kreditima iz ranijih razdoblja.

***Izdaci za otplatu glavnice za izdane vrijednosne*** papire evidentirani su u iznosu od 19,6 milijardi kuna, od čega se 3,8 milijardi kuna odnosi na izdatke za otplatu glavnice za izdane trezorske zapise (neto). Iznos od 15,7 milijardi kuna odnosi se na izdatke za otplatu glavnice za izdane obveznice u zemlji u iznosu od 7,4 milijarde kuna te izdatke za otplatu glavnice za izdane obveznice u inozemstvu u iznosu od 8,3 milijarde kuna.